Kampa

Kampa estas riverinsulo en la Malgranda Kvartalo de la ĉeĥa ĉefurbo Prago.

La plej malnovan informon pri ĝi oni trovas jam en la dua duono de la 12-a jarcento. Pli frue estis tie nur ĝardenoj, nur en la dua parto de la 16-a jarcento oni konstruis la domojn. Sur Kampa staras la iamaj muelejoj "Sovovy mlýny" (Sova-muelejoj), domo, pri kiu oni trovas menciojn jam en la 14-a jarcento. La novgotika alikonstruo devenas de la jaro 1883. El tiu ĉi parto de la insulo oni povas atingi la estintajn privatajn ĝardenojn: la iaman Michna-ĝardenon' (zahrada Michnovská), kiu estis fondita en la dua duono de la 17-a jarcento kaj apartenis al la iama somerkastelo de la familio Michna (hodiaŭ la Tyrš-domo - Tyršův dům). Pluen laŭ la fluo, ĝuste sur la bordo troviĝas la 'Odkolek-ĝardeno' (zahrada Odkolkovská); ĝin posedis en la dua duono de la 19-a jarcento muelisto Odkolek, la iama posedanto de la Sova-muelejoj. Je ĝia fino staras la estinta 'Liechtenstein-palaco', el la jaro 1696, origine palaceto en frubaroka stilo kun sesflanka plano, leviĝanta strikte apud la akvospegulo; en 1864 alikonstruita. En malgranda baroka 'ĝardendomo' kontraŭflanke loĝis fine de la 18-a jarcento la fama scienculo Dobrovský, granda nacia reviviganto, lingvisto. Antaŭ la domo staras 'Dobrovský-monumento' de T. Seidan, el la fino de l' 19-a jarcento.

Kategorio:Geografio de Prago
Kategorio:Insuloj en Ĉeĥio
Kategorio:Malgranda Kvartalo (Prago)